b'\n_START_ARTICLE_\nSormio\n_START_SECTION_\nYleist\xc3\xa4 sormioista\n_START_PARAGRAPH_\nSormio tai useampia on mm. uruissa, cembalossa, s\xc3\xa4hk\xc3\xb6uruissa ja urkuharmonissa sek\xc3\xa4 joissain vanhemmissa, harvinaisemmissa kosketinsoittimissa. Pianon koskettimistoa ei yleens\xc3\xa4 sanota sormioksi, koska pianossa koskettimistoja on vain yksi eik\xc3\xa4 jalkiota tavallisesti ole (joskin joissain pianoissa jalkiota on k\xc3\xa4ytetty)._NEWLINE_Tavanomaisimmassa sormion tyypiss\xc3\xa4 kromaattisen s\xc3\xa4velasteikon s\xc3\xa4velet c, d, e, f, g, a ja h ovat valkoisia koskettimia (isot koskettimet), s\xc3\xa4velet cis/des, dis/es, fis/ges, gis/as ja ais/b mustia koskettimia (pienet koskettimet). Erityisesti uruissa ja cembaloissa v\xc3\xa4rit ovat joskus p\xc3\xa4invastaiset._NEWLINE_Sormio on yleens\xc3\xa4 mekaanisessa, mutta joissain soittimissa s\xc3\xa4hk\xc3\xb6isess\xc3\xa4 tai pneumaattisessa yhteydess\xc3\xa4 soittimen soivan osan (kieli, pilli jne.) soimisen aikaansaavaan osaan. Esimerkiksi uruissa koskettimen painallus avaa erilaisista vivuista ja tangoista muodostuvan mekanismin tai ilmaputken tai s\xc3\xa4hk\xc3\xb6n v\xc3\xa4lityksell\xc3\xa4 urkupilliin johtavan paineilmaventtiilin.'